b'\n_START_ARTICLE_\nRaketa nosilka\n_START_PARAGRAPH_\nRaketa nosilka oz. nosilna raketa je raketa, ki ponese uporaben tovor z zemeljskega povr\xc5\xa1ja v vesoljski prostor. Njeni glavni sestavni deli so raketni motor, velik rezervoar za gorivo in prostor za tovor, ki je obi\xc4\x8dajno na vrhu rakete. Uporaba raket nosilk je trenutno edini uporaben na\xc4\x8din premagovanja Zemljine te\xc5\xbenosti in doseganja vesoljskega prostora za vesoljske polete. Ve\xc4\x8dina sodobnih raket je za enkratno uporabo in sestavljenih iz ve\xc4\x8d stopenj, ki po dosegu dolo\xc4\x8dene vi\xc5\xa1ine odpadejo ter zgorijo med padanjem skozi ozra\xc4\x8dje nazaj proti povr\xc5\xa1ju._NEWLINE_Ameri\xc5\xa1ki raketoplan Space Shuttle in ruski Buran sta bila del nosilnega sistema, ki se je po odpravi vrnil na izstreli\xc5\xa1\xc4\x8de in ga je bilo mo\xc4\x8d ponovno uporabiti, pri \xc4\x8demer pa so ve\xc4\x8dino potiska za vzlet zagotavljali motorji na trdo gorivo za enkratno uporabo. Zdaj sta oba sistema upokojena. Druga\xc4\x8den sistem so razvili pri ameri\xc5\xa1kem zasebnem podjetju SpaceX, kjer so dosegli navpi\xc4\x8den pristanek navpi\xc4\x8dno izstreljene (VTVL) prve stopnje rakete Falcon 9.'